Καρίμ Μπενζεμά

Ο **Καρίμ Μοσταφά Μπενζεμά**  (γαλλικά: *Karim Mostafa Benzema*, γεννήθηκε 19 Δεκεμβρίου 1987) είναι Γάλλος διεθνής ποδοσφαιριστής, ο οποίος αγωνίζεται ως κεντρικός επιθετικός για την Αλ Χιλάλ. Ένας δημιουργικός και παραγωγικός επιθετικός, θεωρείται ως ένας από τους καλύτερους στη θέση του στην εποχή του. Είναι ο κορυφαίος Γάλλος σκόρερ όλων των εποχών με βάση το συνολικό αριθμό τερμάτων σε επίσημους αγώνες με πάνω από 500.

## Καριέρα

### Σε συλλόγους
Γεννημένος στη Λυών από γονείς αλγερινής καταγωγής, ο Μπενζεμά ξεκίνησε την καριέρα του με την Ολιμπίκ Λυών το 2005  προερχόμενος από την ομάδα νέων του συλλόγου. Το καλοκαίρι του 2004 έγινε μέλος της αναπληρωματικής ομάδας του συλλόγου που αγωνιζόταν στην τέταρτη κατηγορία του γαλλικού πρωταθλήματος. Έκανε το ντεμπούτο του στο πρωτάθλημα με την πρώτη ομάδα στις 15 Ιανουαρίου 2005 εναντίον της ΦΚ Μετς. Πριν από το πρώτο του γκολ πρωταθλήματος εναντίον της Αζαξιό στις 4 Μαρτίου 2006, σημείωσε το πρώτο του γκολ στο Τσάμπιονς Λιγκ στον αγώνα του με αντίπαλο τη Ρόσενμποργκ στις 6 Δεκεμβρίου 2005. 

Τη σεζόν 2007-08, ο Μπενζεμά και η ομάδα του κατέκτησαν το γαλλικό πρωτάθλημα για τέταρτη συνεχόμενη φορά. Το 2008 ανακηρύχθηκε ο Παίκτης της Χρονιάς της Λιγκ 1 και στην καλύτερη ομάδα της χρονιάς, έχοντας τερματίσει ως ο πρώτος σκόρερ του πρωταθλήματος με 20 γκολ παρά τον τραυματισμό του κατά τη διάρκεια της σεζόν και κατακτώντας τον τέταρτο τίτλο του πρωταθλήματος και το πρώτο Κύπελλο Γαλλίας. Ήταν επίσης πρώτος σκόρερ και του Κυπέλλου. Η χρονιά του προσέφερε το βραβείο Μπράβο του καλύτερου νέου παίκτη στην Ευρώπη. 

Το 2009 έγινε αντικείμενο μεταγραφής ρεκόρ στη Γαλλία, όταν εντάχθηκε στη Ρεάλ Μαδρίτης σε μια συμφωνία αξίας 35 εκατομμυρίων ευρώ.  Έκανε το ντεμπούτο του στις 29 Αυγούστου 2009 με αντίπαλο τη Ντεπορτίβο Λα Κορούνια. Σημείωσε το πρώτο του επίσημο γκολ στις 20 Σεπτεμβρίου 2009 στον εντός έδρας αγώνα εναντίον της Ντεπορτίβο Χερέθ, τον οποίο νίκησε η Ρεάλ Μαδρίτης με 5-0. Αφού δυσκολεύτηκε να καθιερωθεί στην πρώτη του σεζόν, τη σεζόν 2011-12, ο Μπενζεμά είχε την πρώτη του καλή χρονιά με τη Ρεάλ και συνέβαλε στην κατάκτηση του ισπανικού πρωταθλήματος με 21 γκολ στο πρωτάθλημα. Στη συνέχεια ψηφίστηκε Γάλλος ποδοσφαιριστής της χρονιάς από το περιοδικό France Football το 2011 και το 2012. Η συνέχεια ήταν ακόμα καλύτερη καθώς σημείωνε σταθερό ποσοστό τερμάτων με τον σύλλογο, κυρίως ως μέλος μιας τριάδας με υψηλή ποιότητα, μαζί με τον Κριστιάνο Ρονάλντο και τον Γκάρεθ Μπέιλ - που ονομάστηκαν BBC από τα αρχικά των ονομάτων τους - που ήταν αναπόσπαστοι σε τέσσερις κατακτήσεις του ΟΥΕΦΑ Τσάμπιονς Λιγκ από το 2014 έως το 2018. Ο Μπενζεμά σκόραρε μόνο στον τελικό του 2018 ανοίγοντας το σκορ στη νίκη της Ρεάλ με 3-1 επί της Λίβερπουλ.  

Μετά την αποχώρηση του Κριστιάνο Ρονάλντο, ο Μπενζεμά επέστρεψε σε έναν πιο κεντρικό ρόλο σκόρερ στην αρχή της σεζόν 2018-19 και σημείωνε πάνω από 20 γκολ πρωταθλήματος σε κάθε μία από τις επόμενες τέσσερις σεζόν. Το είχε καταφέρει μόνο σε δύο χρονιές τα προηγούμενα εννέα χρόνια. Κατέκτησε τον τρίτο του τίτλο πρωταθλήματος τη χρονιά 2019-20. Μετά το 2018 ονομάστηκε στην ομάδα της σεζόν της Πριμέρα Ντιβιζιόν για τέσσερα συνεχόμενα χρόνια από το 2018 έως το 2022, κέρδισε δύο φορές το βραβείο του Καλύτερου Παίκτη του πρωταθλήματος και τον τίτλο του πρώτου σκόρερ για πρώτη φορά το 2022 με 27 γκολ. Ήταν πρώτος σκόρερ του Τσάμπιονς Λιγκ, αναδείχθηκε καλύτερος παίκτης της σεζόν, καθώς κέρδισε και τον πέμπτο του τίτλο το 2022. Πολύ καλή ήταν και η τελευταία του σεζόν στην ομάδα της Μαδρίτης με 31 γκολ σε 43 επίσημους αγώνες και έξι ασίστ. Έκλεισε την καριέρα του στη Ρεάλ ως δεύτερος καλύτερος σκόρερ όλων των εποχών και ο κορυφαίος σε ασίστ. Συμμετείχε σε 648 επίσημους αγώνες, σημείωσε 354 γκολ και παρείχε 165 ασίστ. Έχει κατακτήσει 22 τρόπαια με τη Ρεάλ Μαδρίτης, συμπεριλαμβανομένων τεσσάρων Πρωταθλημάτων Ισπανίας, δύο Κυπέλλων Ισπανίας και πέντε ΟΥΕΦΑ Τσάμπιονς Λιγκ. Κλείνοντας την καριέρα του στην Ευρώπη ήταν τέταρτος σκόρερ στην ιστορία του Τσάμπιονς Λιγκ με 90 γκολ. 

Τον Ιούνιο του 2023 πήρε μεταγραφή για την Αλ Ιτιχάντ υπογράφοντας τριετές συμβόλαιο με ετήσιες αμοιβές 150 εκατομμύρια ευρώ. Έκανε το ντεμπούτο του στις 27 Ιουλίου με αντίπαλο την Σεντ Εσπεράνς σημειώνοντας το πρώτο γκολ και παρέχοντας την ασίστ για το δεύτερο στη νίκη με 2-1. Η πρώτη του χρονιά ήταν με προβλήματα τραυματισμών, όμως στη δεύτερη σημείωσε 21 γκολ στο πρωτάθλημα (τρίτος σκόρερ) και κατέκτησε το νταμπλ, το πρώτο στην ιστορία του συλλόγου.

### Διεθνής σταδιοδρομία
Ο Μπενζεμά κατέκτησε το Ευρωπαϊκό Πρωτάθλημα Κ17 του 2004 και έκανε το ντεμπούτο του για την Εθνική Γαλλίας ανδρών το 2007, σε ηλικία 19 ετών. Έκτοτε είχε 97 συμμετοχές, έχοντας σκοράρει σε τρεις και συμμετάσχει σε τέσσερις μεγάλες διοργανώσεις και κατατάσσεται ως ο πέμπτος καλύτερος σκόρερ όλων των εποχών της Γαλλίας. Έμεινε αμφιλεγόμενα εκτός αποστολής για το Παγκόσμιο Κύπελλο του 2010 και δεν έπαιξε με τη Γαλλία για περισσότερα από πέντε χρόνια, αφού ενεπλάκη σε ένα εκβιαστικό σκάνδαλο το 2015. Επέστρεψε στην ομάδα και ήταν μέλος της Γαλλίας στο Παγκόσμιο Κύπελλο Ποδοσφαίρου 2022. Κατά τη διάρκεια μιας προπόνησης με την εθνική ομάδα της Γαλλίας στη Ντόχα, υπέστη ρήξη μυός και υποχρεώθηκε να αποσυρθεί από το Παγκόσμιο Κύπελλο χωρίς να αντικατασταθεί και χωρίς να έχει αγωνιστεί καθόλου. Έτσι, θεωρήθηκε φιναλίστ του Παγκοσμίου Κυπέλλου. Για τις εμφανίσεις του το 2021 και το 2022, ο Μπενζεμά βραβεύτηκε με το βραβείο του Καλύτερου Παίκτη της Χρονιάς της UEFA και τη Χρυσή Μπάλα, και έγινε ο πέμπτος Γάλλος παίκτης που κέρδισε τη Χρυσή Μπάλα. Σε ηλικία 34 ετών και 302 ημερών, είναι ο δεύτερος μεγαλύτερος σε ηλικία νικητής του βραβείου. Αναδείχθηκε τέσσερις φορές ως ο Γάλλος Παίκτης της Χρονιάς από το France Football.

## Τίτλοι και διακρίσεις

### Συλλογικές
**[[Ολιμπίκ Λυών]]**
* Πρωτάθλημα Γαλλίας (4): 2005, 2006, 2007, 2008
* Κύπελλο Γαλλίας: 2008
* Γαλλικό Σούπερ Καπ (2): 2006, 2007
**[[Ρεάλ Μαδρίτης]]**
* Κύπελλο Ισπανίας (2): 2011, 2014
* Πρωτάθλημα Ισπανίας (4): 2012, 2017, 2020, 2022
* Σούπερ Καπ Ισπανίας (2): 2012, 2017
* ΟΥΕΦΑ Τσάμπιονς Λιγκ (5): 2014, 2016, 2017, 2018, 2022
* ΟΥΕΦΑ Σούπερ Καπ (2): 2014, 2016, 2017
* Παγκόσμιο Κύπελλο Συλλόγων (3): 2014, 2016, 2017

### Ατομικές

* Χρυσή Μπάλα: 2022
* Καλύτερος παίκτης της χρονιάς UEFA : 2021–22
* Onze d'Or (2) : 2020–21 ,  2021–22 
* Γάλλος παίκτης της χρονιάς (4) : 2011, 2012, 2014, 2021 
* Παίκτης της σεζόν ΟΥΕΦΑ Τσάμπιονς Λιγκ : 2021–22 
* Πρώτος σκόρερ Τσάμπιονς Λιγκ : 2021–22
* Παίκτης της σεζόν στη Λα Λιγκα (2) : 2019–20 , 2021–22  
* Τρόπαιο Αλφρέδο Ντι Στέφανο (2) : 2019–20 , 2021–22
* Πρώτος σκόρερ πρωταθλήματος Ισπανίας : 2021–22 
* Κορυφαίος πάροχος ασίστ στο Τσάμπιονς Λιγκ : 2011–12
* IFFHS Παγκόσμια ομάδα : 2022  
* Βραβείο Bravo : 2008 
* Πρώτος σκόρερ πρωταθλήματος Γαλλίας : 2007–08 
* Πρώτος σκόρερ Κυπέλλου Γαλλίας : 2007–08 
* Πρώτος σκόρερ του ισπανικού Σούπερ Καπ (2) : 2021–22 , 2022–23
* Χάλκινο παπούτσι Ευρωπαϊκού Πρωταθλήματος UEFA : 2020 
* Χάλκινο παπούτσι τελικών στο Πρωτάθλημα Εθνών ΟΥΕΦΑ : 2021

## Δείτε επίσης
* Κατάλογος ποδοσφαιριστών ανδρών με 500 ή περισσότερα γκολ

## Παραπομπές


## Εξωτερικοί σύνδεσμοι

* 
* Προφίλ στον επίσημο ιστότοπο της Ρεάλ Μαδρίτης
* 

Κατηγορία:Γάλλοι ποδοσφαιριστές
Κατηγορία:Επιθετικοί ποδοσφαιριστές
Κατηγορία:Γάλλοι αλγερινής καταγωγής
Κατηγορία:Ποδοσφαιριστές Εθνικής Γαλλίας Κ17
Κατηγορία:Ποδοσφαιριστές Εθνικής Γαλλίας Κ18
Κατηγορία:Ποδοσφαιριστές Εθνικής Γαλλίας Κ19
Κατηγορία:Ποδοσφαιριστές Εθνικής Γαλλίας Κ21
Κατηγορία:Ποδοσφαιριστές Εθνικής Γαλλίας
Κατηγορία:Ποδοσφαιριστές Ευρωπαϊκού Πρωταθλήματος 2008
Κατηγορία:Ποδοσφαιριστές Ευρωπαϊκού Πρωταθλήματος 2012
Κατηγορία:Ποδοσφαιριστές Παγκοσμίου Κυπέλλου 2014
Κατηγορία:Ποδοσφαιριστές Ευρωπαϊκού Πρωταθλήματος 2020
Κατηγορία:Ποδοσφαιριστές Παγκοσμίου Κυπέλλου 2022
Κατηγορία:Παίκτες νικητές Πρωταθλήματος Εθνών ΟΥΕΦΑ
Κατηγορία:Ποδοσφαιριστές Ολιμπίκ Λιονναί
Κατηγορία:Ποδοσφαιριστές Λιγκ 1
Κατηγορία:Ποδοσφαιριστές Ρεάλ Μαδρίτης
Κατηγορία:Ποδοσφαιριστές Πριμέρα Ντιβιζιόν
Κατηγορία:Ξένοι ποδοσφαιριστές στην Ισπανία
Κατηγορία:Γάλλοι ποδοσφαιριστές στο εξωτερικό
Κατηγορία:Παίκτες νικητές ΟΥΕΦΑ Τσάμπιονς Λιγκ
Κατηγορία:Κορυφαίοι σκόρερ του ΟΥΕΦΑ Τσάμπιονς Λιγκ
Κατηγορία:Νικητές Χρυσής Μπάλας
Κατηγορία:Ποδοσφαιριστές Αλ Ιτιχάντ
Κατηγορία:Ποδοσφαιριστές Αλ Χιλάλ ΦΚ
Κατηγορία:Ποδοσφαιριστές Σαουδαραβικού Επαγγελματικού Πρωταθλήματος
Κατηγορία:Ξένοι ποδοσφαιριστές στη Σαουδική Αραβία